ประกาศธนาคารแห่งประเทศไทยประกาศธนาคารแห่งประเทศไทยเรื่อง กำหนดหลักเกณฑ์และวิธีการจัดการลงทุน------------------ อาศัยอำนาจตามความในมาตรา๔๗ แห่งพระราชบัญญัติการประกอบธุรกิจเงินทุน ธุรกิจหลักทรัพย์และธุรกิจเครดิตฟองซิเอร์พ.ศ. ๒๕๒๒ ธนาคารแห่งประเทศไทย ออกข้อกำหนดด้วยความเห็นชอบของรัฐมนตรีว่าการกระทรวงการคลังดังต่อไปนี้ ข้อ ๑ให้ยกเลิกประกาศธนาคารแห่งประเทศไทย เรื่อง กำหนดหลักเกณฑ์และวิธีการจัดการลงทุน ลงวันที่ ๑๕ กันยายน ๒๕๑๙ ข้อ ๒ประกาศนี้ "บริษัทจัดการ"หมายความว่า บริษัทหลักทรัพย์ที่ได้รับอนุญาตให้ประกอบกิจการจัดการลงทุน "บริษัทจำกัด"หมายความว่า บริษัทจำกัดตามประมวลกฎหมายแพ่งและพาณิชย์ หรือบริษัทมหาชนจำกัดตามกฎหมายว่าด้วยบริษัทมหาชนจำกัด "โครงการ"หมายความว่า โครงการจัดการลงทุนของบริษัทจัดการ "ทรัพย์สินของโครงการ"หมายความว่า หลักทรัพย์และสินทรัพย์ใด ๆ ที่เกิดขึ้นจากการดำเนินงานโครงการแต่ละโครงการ "ผู้รับฝาก"หมายความว่า นิติบุคคลผู้รับฝากทรัพย์สินของโครงการ "หน่วยลงทุน"หมายความว่า ส่วนของทรัพย์สินของโครงการที่แบ่งออกเป็นหน่วย แต่ละหน่วยมีมูลค่าเท่ากัน "หนังสือชี้ชวน"หมายความว่า หนังสือบอกกล่าวป่าวร้องหรือหนังสืออย่างอื่น ในการชักชวนให้เข้าชื่อซื้อหน่วยลงทุนของโครงการใดโครงการหนึ่ง "ตราสารแสดงสิทธิ"หมายความว่า ใบสำคัญสำหรับหน่วยลงทุนที่บริษัทจัดการออกให้แก่ผู้ถือหน่วยลงทุน ข้อ ๓บริษัทจัดการจะเริ่มดำเนินงานโครงการใดได้ก็ต่อเมื่อโครงการนั้นได้รับอนุมัติจากธนาคารแห่งประเทศไทยแล้วในการขออนุมัติบริษัทจัดการต้องแสดงข้อความในเรื่องต่อไปนี้ (๑) ชื่อและสถานที่ตั้งของบริษัทจัดการ (๒) ชื่อและกำหนดอายุของโครงการ (๓) จำนวนเงินทุนของโครงการ มูลค่าที่ตราไว้และจำนวนของหน่วยลงทุนวิธีการจำหน่ายหน่วยลงทุน (๔) นโยบายและวัตถุประสงค์ในการลงทุนประเภทของหลักทรัพย์ที่มุ่งหมายจะลงทุน (๕)สิทธิหน้าที่และความรับผิดชอบของบริษัทจัดการและผู้รับฝาก (๖) การออกตราสารแสดงสิทธิประเภทของตราสารแสดงสิทธิ และสิทธิในการแลกเปลี่ยนประเภทของตราสารแสดงสิทธิตลอดจนเงื่อนไขและวิธีการโอนหน่วยลงทุน (๗)อัตราและวิธีการเรียกเก็บค่าธรรมเนียมหรือเงินตอบแทนอื่นใด ซึ่งบริษัทจัดการจะเรียกเก็บจากผู้ซื้อหน่วยลงทุนหรือผู้ถือหน่วยลงทุน (๘) ประเภทของค่าใช้จ่ายในการดำเนินงานอัตราค่าธรรมเนียมและเงินตอบแทนอื่นใดซึ่งบริษัทจัดการและผู้รับฝากพึงได้รับจากทรัพย์สินของโครงการ (๙)วิธีและกำหนดเวลาในการคำนวณมูลค่าของหน่วยลงทุนซึ่งคำนวณจากมูลค่าทรัพย์สินของโครงการ และการประกาศมูลค่าของหน่วยลงทุน (๑๐)กำหนดเวลาและวิธีการจ่ายเงินปันผลแก่ผู้ถือหน่วยลงทุน (๑๑)สิทธิในการขายคืนหน่วยลงทุน สิทธิและประโยชน์อื่นของผู้ถือหน่วยลงทุน (๑๒)การแก้ไขเพิ่มเติมโครงการ และวิธีจัดการโครงการ (๑๓) การเลิกโครงการในกรณีอื่นใดนอกจากเพราะเหตุครบกำหนดอายุของโครงการ (๑๔) วิธีการชำระบัญชีเมื่อเลิกโครงการ ข้อความที่ระบุในโครงการตามวรรคหนึ่งต้องไม่ขัดกับหลักเกณฑ์และวิธีการที่กำหนดไว้ในประกาศนี้และในการอนุมัติธนาคารแห่งประเทศไทยอาจกำหนดเงื่อนไขตามที่เห็นสมควรก็ได้ ข้อ ๔ในการจัดการโครงการ บริษัทจัดการต้องดำเนินการตามที่ได้แสดงข้อความไว้ต่อธนาคารแห่งประเทศไทยตามข้อ ๓ การแก้ไขเพิ่มเติมโครงการหรือวิธีจัดการตามข้อ๓ (๑๒) หากมิได้กระทำตามมติโดยเสียงข้างมากของผู้ถือหน่วยลงทุนซึ่งคิดตามจำนวนหน่วยลงทุนรวมกันเกินกึ่งหนึ่งของจำนวนหน่วยลงทุนทั้งสิ้นของโครงการนั้นจะต้องได้รับความเห็นชอบจากธนาคารแห่งประเทศไทย ในกรณีที่การแก้ไขเพิ่มเติมโครงการหรือวิธีจัดการได้กระทำตามมติของผู้ถือหน่วยลงทุนให้บริษัทจัดการแจ้งให้ธนาคารแห่งประเทศไทยทราบภายในสิบห้าวันนับแต่วันที่ได้มีมติให้แก้ไขเพิ่มเติม ให้บริษัทจัดการแจ้งการแก้ไขเพิ่มเติมโครงการหรือวิธีจัดการไปยังผู้ถือหน่วยลงทุนและประกาศในหนังสือพิมพ์รายวันอย่างน้อยหนึ่งฉบับภายในสิบห้าวันนับแต่วันที่ได้รับความเห็นชอบจากธนาคารแห่งประเทศไทยหรือวันที่ได้มีมติให้แก้ไขเพิ่มเติมแล้วแต่กรณี ข้อ ๕ให้บริษัทจัดการจัดให้มีหนังสือชี้ชวนเพื่อเผยแพร่ หนังสือชี้ชวนดังกล่าวนี้อย่างน้อยจะต้องมีข้อความที่ระบุในข้อ ๓ ทุกรายการและข้อความอื่นใดที่ธนาคารแห่งประเทศไทยเห็นสมควรให้ระบุเพิ่มเติมกับต้องแสดงฐานะการเงินประวัติการดำเนินงาน และรายชื่อกรรมการของบริษัทจัดการ หนังสือชี้ชวนตามวรรคหนึ่งต้องได้รับความเห็นชอบจากธนาคารแห่งประเทศไทยก่อนเผยแพร่ ข้อ ๖ให้บริษัทจัดการออกตราสารแสดงสิทธิแก่ผู้ถือหน่วยลงทุนตราสารแสดงสิทธิแต่ละฉบับต้องมีลายมือชื่อกรรมการผู้จัดการของบริษัทจัดการและประทับตราของบริษัทเป็นสำคัญและต้องมีรายการดังต่อไปนี้ (๑) คำบอกชื่อว่าเป็นตราสารแสดงสิทธิและชื่อของโครงการ (๒) มูลค่าที่ตราไว้ของหน่วยลงทุน จำนวนและหมายเลขหน่วยลงทุน (๓) ข้อความตามข้อ ๓ ในส่วนที่เป็นสาระสำคัญ ข้อ ๗ให้บริษัทจัดการขายหน่วยลงทุนตามูลค่าที่ตราไว้ หรือตามมูลค่าซึ่งคำนวณโดยวิธีที่ระบุไว้ในโครงการ ค่าหน่วยลงทุนต้องชำระด้วยตัวเงินเต็มราคาเท่านั้นผู้ถือหน่วยลงทุนจะหักหนี้กับบริษัทจัดการไม่ได้ หากบริษัทจัดการไม่สามารถจำหน่ายหน่วยลงทุนให้แก่ประชาชนได้ถึงสองร้อยห้าสิบรายภายในระยะเวลาหกเดือนนับแต่วันที่เริ่มจำหน่ายหน่วยลงทุนให้บริษัทจัดการเลิกโครงการนั้น และให้แจ้งการเลิกโครงการต่อธนาคารแห่งประเทศไทยภายในเวลาสิบห้าวันนับแต่ครบกำหนดระยะเวลาดังกล่าวเว้นแต่ธนาคารแห่งประเทศไทยจะอนุญาตให้โครงการนั้นดำเนินต่อไปได้ในการอนุญาตธนาคารแห่งประเทศไทยจะกำหนดเงื่อนไขให้ต้องปฏิบัติไว้ด้วยก็ได้ ให้ถือว่าวันถัดจากวันครบกำหนดสิบห้าวันนับจากวันที่ในหนังสือซึ่งธนาคารแห่งประเทศไทยแจ้งให้ความเห็นชอบหนังสือชี้ชวนเป็นวันเริ่มจำหน่ายหน่วยลงทุน ข้อ ๘ในการดำเนินกิจการจัดการลงทุน บริษัทจัดการต้องจัดให้มีผู้รับฝาก เพื่อรับฝากทรัพย์สินของโครงการ ผู้รับฝากต้องเป็นนิติบุคคลซึ่งเป็นสถาบันการเงินและได้รับความเห็นชอบจากธนาคารแห่งประเทศไทย ให้บริษัทจัดการแยกทรัพย์สินของโครงการออกจากทรัพย์สินของบริษัทจัดการและให้บริษัทจัดการฝากทรัพย์สินของโครงการไว้กับผู้รับฝาก บรรดาทรัพย์สินของโครงการที่เป็นตราสารหรือหลักฐานแสดงสิทธิประเภทระบุชื่อให้ลงชื่อบริษัทจัดการและชื่อโครงการ ข้อ ๙ห้ามมิให้บริษัทจัดการลงทุนในหลักทรัพย์ประเภทอื่นใดเพื่อเป็นทรัพย์สินของโครงการ นอกจาก (๑) หลักทรัพย์รัฐบาลไทย (๒)หลักทรัพย์ซึ่งออกโดยรัฐวิสาหกิจหรือสถาบันการเงินที่มีกฎหมายเฉพาะจัดตั้งขึ้น (๓) หุ้นและหุ้นกู้ของบริษัทจำกัดซึ่งเป็นหลักทรัพย์จดทะเบียนหรือหลักทรัพย์รับอนุญาตตามกฎหมายว่าด้วยตลาดหลักทรัพย์แห่งประเทศไทย (๔)หุ้นและหุ้นกู้ของบริษัทจำกัดซึ่งมีส่วนของผู้ถือหุ้นไม่น้อยกว่าสิบล้านบาทและได้ดำเนินกิจการมาแล้วไม่น้อยกว่าสามปี โดยมีกำไรสุทธิจากการดำเนินงานอย่างน้อยสองปีต่อเนื่องกันจนถึงสิ้นงวดการบัญชีครั้งหลังสุด (๕)หุ้นกู้ที่ธนาคารพาณิชย์ค้ำประกันต้นเงินและดอกเบี้ย (๖)เงินฝากในธนาคารพาณิชย์หรือธนาคารอื่นที่มีกฎหมายเฉพาะจัดตั้งขึ้น (๗)ตั๋วสัญญาใช้เงินที่บริษัทเงินทุนหรือบริษัทเครดิตฟองซิเอร์เป็นผู้ออก (๘)ตั๋วแลกเงินที่มีธนาคารพาณิชย์หรือบริษัทเงินทุนรับรองหรืออาวัล (๙)ตราสารอื่นซึ่งธนาคารแห่งประเทศไทยให้ความเห็นชอบ ข้อ๑๐ ห้ามมิให้บริษัทจัดการมีไว้ซึ่งเงินฝากในธนาคารพาณิชย์หรือในธนาคารอื่นที่มีกฎหมายเฉพาะจัดตั้งขึ้น ตั๋วสัญญาใช้เงินที่บริษัทเงินทุนเป็นผู้ออกตั๋วเงินคลัง พันธบัตรรัฐบาลที่ซื้อไว้โดยมีสัญญาขายคืนตั๋วแลกเงินที่มีธนาคารพาณิชย์หรือบริษัทเงินทุนรับรองหรืออาวัล หรือสินทรัพย์อื่นตามที่ธนาคารแห่งประเทศไทยกำหนดเป็นทรัพย์สินของโครงการใดคิดเป็นมูลค่ารวมกันเกินร้อยละยี่สิบห้าของมูลค่าทรัพย์สินของโครงการนั้นเว้นแต่ในระยะเวลาหนึ่งปีนับแต่วันเริ่มจำหน่ายหน่วยลงทุนหรือในระยะเวลาหนึ่งปีก่อนสิ้นอายุโครงการหรือเมื่อได้รับอนุญาตจากธนาคารแห่งประเทศไทย ข้อ๑๑ เว้นแต่ธนาคารแห่งประเทศไทยให้ความเห็นชอบเป็นอย่างอื่นห้ามมิให้บริษัทจัดการลงทุนในหรือมีไว้ซึ่งหุ้นและหรือหุ้นกู้ตั๋วสัญญาใช้เงินที่บริษัทเครดิตฟองซิเอร์เป็นผู้ออกเพื่อเป็นทรัพย์สินของโครงการใดในขณะใดขณะหนึ่งเกินอัตราส่วนดังนี้ (๑)ลงทุนในหรือมีไว้ซึ่งหุ้นและหรือหุ้นกู้ของบริษัทจำกัดหรือสถาบันใดเกินร้อยละสิบห้าของจำนวนหุ้นและหรือหุ้นกู้ที่จำหน่ายได้แล้วทั้งหมดของบริษัทจำกัดหรือสถาบันนั้นแล้วแต่กรณี (๒)ลงทุนในหรือมีไว้ซึ่งหุ้นและหรือหุ้นกู้ของบริษัทจำกัดหรือสถาบันใดมีมูลค่ารวมกันเกินร้อยละสิบห้าของมูลค่าทรัพย์สินของโครงการ (๓) ลงทุนในหรือมีไว้ซึ่งหุ้นและหรือหุ้นกู้ของบริษัทจำกัดหรือสถาบันซึ่งมีกิจการสำคัญเป็นกิจการประเภทเดียวกันคิดเป็นมูลค่ารวมกันเกินร้อยละยี่สิบห้าของมูลค่าทรัพย์สินของโครงการ (๔)ลงทุนในหรือมีไว้ซึ่งตั๋วสัญญาใช้เงินที่บริษัทเครดิตฟองซิเอร์ได้เป็นผู้ออกมีมูลค่าเกินร้อยละห้าของมูลค่าทรัพย์สินของโครงการ (๕)ลงทุนในหรือมีไว้ซึ่งตั๋วสัญญาใช้เงินที่บริษัทเครดิตฟองซิเอร์เป็นผู้ออกคิดเป็นมูลค่ารวมกันเกินร้อยละสิบของมูลค่าทรัพย์สินของโครงการ ในกรณีที่หลักทรัพย์ในขณะที่ลงทุนหรือในขณะที่ได้มาเป็นทรัพย์สินของโครงการมีมูลค่าไม่เกินอัตราที่กำหนดในวรรคหนึ่งและต่อมามูลค่าของหลักทรัพย์เกินอัตราดังกล่าวโดยมิได้เกิดจากการลงทุนหรือได้หลักทรัพย์มาเพิ่มเติมบริษัทจัดการต้องรายงานรายละเอียดเป็นหนังสือต่อธนาคารแห่งประเทศไทยภายในเวลาเจ็ดวันและต้องดำเนินการให้มีหลักทรัพย์ไว้ตามอัตราที่กำหนดในวรรคหนึ่งภายในเวลาสามสิบวันทั้งนี้นับแต่วันที่มูลค่าของหลักทรัพย์เกินอัตราดังกล่าว เมื่อดำเนินการให้มีหลักทรัพย์เป็นไปตามอัตราที่กำหนดแล้วบริษัทจัดการต้องรายงานรายละเอียดเป็นหนังสือต่อธนาคารแห่งประเทศไทยภายในเวลาเจ็ดวันนับแต่วันที่ดำเนินการเรียบร้อยแล้ว ข้อ๑๒ ให้บริษัทจัดการประกาศประเภทและมูลค่าของทรัพย์สินของโครงการพร้อมกับมูลค่าของหน่วยลงทุนตามวิธีและกำหนดเวลาในการคำนวณที่ระบุไว้ในโครงการโดยประกาศในหนังสือพิมพ์รายวันอย่างน้อยหนึ่งฉบับและปิดประกาศไว้ในที่เปิดเผย ณ สำนักงานใหญ่และสำนักงานสาขาของบริษัทจัดการและผู้รับฝาก ทั้งนี้ภายในสิบวันนับแต่วันครบกำหนดในการคำนวณทุกครั้งที่ระบุไว้ในโครงการ ให้บริษัทจัดการจัดทำรายการละเอียดเกี่ยวกับรายชื่อหลักทรัพย์จำนวนและมูลค่าของแต่ละหลักทรัพย์ที่ได้ลงทุนไว้เป็นทรัพย์สินของโครงการและมูลค่าของหน่วยลงทุนตามวิธีและกำหนดเวลาในการคำนวณที่ระบุไว้ในโครงการไม่น้อยกว่าเดือนละครั้งและให้เปิดเผยต่อผู้ถือหน่วยลงทุนเมื่อผู้ถือหน่วยลงทุนขอ ให้บริษัทจัดการจัดให้ผู้รับฝากรับรองความถูกต้องของทรัพย์สินของโครงการที่ฝากไว้กับผู้รับฝากก่อนออกประกาศตามวรรคหนึ่งและในการจัดทำรายการละเอียดตามวรรคสอง ให้บริษัทจัดการจัดส่งประกาศตามวรรคหนึ่งและรายการละเอียดตามวรรคสองให้ธนาคารแห่งประเทศไทยภายในเจ็ดวันนับแต่วันประกาศหรือวันจัดทำรายการละเอียดแล้วแต่กรณี ข้อ๑๓ ห้ามมิให้บริษัทจัดการรับค่าธรรมเนียมหรือเงินตอบแทนอื่นใดจากผู้ซื้อหรือผู้ถือหน่วยลงทุนหรือจากทรัพย์สินของโครงการนอกจากค่าธรรมเนียมหรือเงินตอบแทนตามอัตราและวิธีการที่กำหนดไว้ในโครงการ ข้อ๑๔ ให้บริษัทจัดการจัดสรรกำไรของแต่ละโครงการเข้าบัญชีสำรองกำไรของโครงการนั้น ๆ ก่อนจ่ายเงินปันผลตามอัตราส่วนต่อไปนี้ (๑) ไม่น้อยกว่าร้อยละห้าสิบของกำไรส่วนทุนสุทธิ กำไรส่วนทุนสุทธิหมายความ กำไรส่วนทุนหักด้วยขาดทุนส่วนทุนที่เกิดจากการขายหลักทรัพย์ซึ่งเป็นทรัพย์สินของโครงการภายในงวดการบัญชีก่อนจ่ายเงินปันผล และ (๒) ไม่น้อยกว่าร้อยละห้าของกำไรสุทธิ เมื่อสำรองกำไรของโครงการใดมีจำนวนถึงร้อยละยี่สิบของมูลค่าทรัพย์สินของโครงการนั้น ณ สิ้นงวดการบัญชีก่อนจ่ายเงินปันผลแล้วบริษัทจัดการไม่จำต้องจัดสรรกำไรตาม (๒) ข้อ๑๕ ห้ามิให้บริษัทจัดการจ่ายเงินจากบัญชีสำรองกำไรของโครงการเพื่อวัตถุประสงค์อื่นใด นอกจากเพื่อจ่ายเงินปันผลแก่ผู้ถือหน่วยลงทุนของโครงการนั้นหรือจ่ายตามมูลค่าหน่วยลงทุนในกรณีบริษัทจัดการรับซื้อคืนหน่วยลงทุนของโครงการนั้น การจ่ายเงินสำรองกำไรของโครงการเป็นเงินปันผลตามวรรคหนึ่งบริษัทจัดการต้องได้รับความเห็นชอบจากธนาคารแห่งประเทศไทย ข้อ๑๖ บริษัทจัดการจะจ่ายเงินปันผลแก่ผู้ถือหน่วยลงทุนได้ต่อเมื่อการดำเนินงานตามโครงการมีกำไรสุทธิหรือเมื่อได้รับความเห็นชอบจากธนาคารแห่งประเทศไทยให้จ่ายเงินปันผลจากบัญชีสำรองกำไรของโครงการ ให้บริษัทจัดการประกาศอัตราเงินปันผลพร้อมด้วยบัญชีกำไรขาดทุนและงบดุลของโครงการไว้ในที่เปิดเผย ณสำนักงานใหญ่และสำนักงานสาขาของบริษัทจัดการและผู้รับฝาก และประกาศในหนังสือพิมพ์รายวันอย่างน้อยหนึ่งฉบับ ให้บริษัทจัดการส่งประกาศตามวรรคสองไปให้ผู้ทรงตราสารแสดงสิทธิประเภทระบุชื่อตามตำบลที่อยู่ซึ่งได้ลงทะเบียนไว้และส่งประกาศดังกล่าวไปให้ผู้ทรงตราสารแสดงสิทธิประเภทออกให้แก่ผู้ถือด้วยถ้าได้รับการร้องขอ ข้อ๑๗ ให้บริษัทจัดการจัดให้มีผู้สอบบัญชีทรัพย์สินของโครงการ ผู้สอบบัญชีตามวรรคหนึ่งต้องไม่เป็นกรรมการพนักงาน หรือลูกจ้างของบริษัทจัดการหรือของผู้รับฝากและต้องเป็นผู้ที่ธนาคารแห่งประเทศไทยเห็นชอบ ข้อ๑๘ ห้ามมิให้บริษัทจัดการลงทุนในหรือมีไว้ซึ่งหน่วยลงทุนของโครงการที่บริษัทจัดการเป็นผู้ดำเนินงานเพื่อเป็นกรรมสิทธิ์ของบริษัทเองเว้นแต่จะได้รับอนุญาตจากธนาคารแห่งประเทศไทยในการอนุญาตธนาคารแห่งประเทศไทยจะกำหนดเงื่อนไขตามที่เห็นสมควรก็ได้ ข้อ๑๙ เมื่อเลิกโครงการ ให้บริษัทจัดการจัดให้มีผู้ชำระบัญชี ผู้ชำระบัญชีตามวรรคหนึ่งต้องได้รับความเห็นชอบจากจากธนาคารแห่งประเทศไทย ให้บริษัทจัดการยื่นรายงานการชำระบัญชีแก่ธนาคารแห่งประเทศไทยทุกเดือนจนกว่าการชำระบัญชีจะเสร็จสิ้น บทเฉพาะกาล ข้อ๒๐ บริษัทจัดการใดมีไว้ซึ่งหลักทรัพย์อันเป็นทรัพย์สินของโครงการใดคิดเป็นมูลค่ารวมกันเกินอัตราตามข้อ ๑๐อยู่แล้วโดยชอบก่อนวันที่ประกาศนี้ใช้บังคับ ให้บริษัทจัดการนั้นปฏิบัติให้ถูกต้องตามข้อ ๑๐ภายในสามเดือนนับแต่วันที่ประกาศนี้ใช้บังคับ และภายในระยะเวลาดังกล่าว หากมูลค่ารวมกันลดลงไปเท่าใดก็ให้คงมีสิทธิมีไว้ซึ่งหลักทรัพย์เกินอัตราที่กำหนดได้เท่าจำนวนที่เหลือนั้น ข้อ๒๑ ในกรณีที่บริษัทจัดการลงทุนหรือมีไว้ซึ่งหน่วยลงทุนของโครงการที่บริษัทจัดการเป็นผู้ดำเนินงานเพื่อเป็นกรรมสิทธิ์ของบริษัทเองอยู่แล้วโโดยชอบก่อนวันที่ประกาศนี้ใช้บังคับ ให้บริษัทจัดการนั้นปฏิบัติให้ถูกต้องตามข้อ ๑๘ภายในหนึ่งปีนับแต่วันที่ประกาศนี้ใช้บังคับ และภายในระยะเวลาดังกล่าว หากหน่วยลงทุนลดลงไปเท่าใดก็ให้คงมีสิทธิถือหน่วยลงทุนได้เท่าจำนวนที่เหลือนั้น ข้อ๒๒ ประกาศนี้ให้ใช้บังคับเมื่อพ้นกำหนดสิบห้าวันนับแต่วันประกาศในราชกิจจานุเบกษาเป็นต้นไป ประกาศณ วันที่ ๑๒ มีนาคม ๒๕๒๕ นุกูล ประจวบเหมาะ ผู้ว่าการธนาคารแห่งประเทศไทย[รก.๒๕๒๕/๓๙/๒๒พ/๑๘ มีนาคม ๒๕๒๕] ฐาปนี/แก้ไข ๑๑ตุลาคม ๒๕๔๕ A+B(C)